Okresná prokuratúra Spišská Nová Ves 
Elektrárenská 1, 052 01 Spišská Nová Ves 1

Sp. zn. : 2 Pv 577/13/8810	Spišská Nová Ves, 17.12.2013
EEČ : 2-68-866-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Spišská Nová Ves
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
v dobe od februára 2012, do 03. decembra 2013, mimo mesiacov máj 2012, jún 2012 a september 2013, v Nitre, obci Jamník, okres Spišská Nová Ves a inde, ako otec mal. detí XXXXX, nar. XXXXX, XXXXX, nar. XXXXX neprispieval riadne a včas na ich výživu, i keď mu táto povinnosť vyplýva z § 62 Zák. o rodine a podľa rozsudku Okresného súdu v Spišskej Novej Vsi sp. zn. 13P/354/2011, ktorý nadobudol právoplatnosť dňa 21.02.2012, mal prispievať vždy do 15. dňa v mesiaci 100 € na výživu syna a 80 € na výživu dcéry, do rúk XXXXX, rod. XXXXX, matky detí, čím mu vznikol dlh na výživnom v sume 2975,83 €

lebo zanikla trestnosť činu

Odôvodnenie:
Poverený príslušník Obvodného oddelenia Policajného zboru Markušovce, pod sp. zn. ORP-1148/MK-SN-2013, stíhal obv. XXXXX pre prečin zanedbania povinnej výživy podľa § 207 ods. 1 Tr. zák. na tom skutkovom základe, ako je uvedený vo výroku tohto uznesenia. Po ukončení skráteného vyšetrovania, vyšetrovateľ predložil spis prokurátorovi s návrhom na zastavenie trestného stíhania obvineného podľa § 215 ods. 1 písm. h/ Tr. por.

	Preskúmaním návrhu vyšetrovateľa zo dňa 09.12.2013, ktorý bol prokurátorovi doručený dňa 12.12.2013, bolo zistené, že tento návrh je dôvodný a zákonný.
               Matka detí, XXXXX po vznesení obvinenia vypovedala, že v rozhodnej dobe, t. j. od februára 2012, kedy sa stal právoplatným rozsudok Okresného súdu v Spišskej Novej Vsi sp. zn. 13P/354/2011 zo dňa 09.02.2012 o určení vyživovacej povinnosti, obvinený zasielal výživné nepravidelne a tak mu ku dňu jej výsluchu dňa 27.09.2013, vznikol dlh celkom v sume 2615,83 € a to pri zohľadnení úhrady výživného v sume po 180 € v mesiaci máj a jún 2012 a v sume 500 € v septembri 2013. Podľa kópie poštovej poukážky zo dňa 03.12.2013, obvinený uhradil matke detí ďalšiu sumu na výživné v celkovej sume 3000 € a prevzatie tejto sumy potvrdila aj oprávnená XXXXX dňa 06.12.2013.
Oprávnený má tak uhradené výživné vrátane mesiaca október a november 2013.

	Z výpovede matky detí, ani z iných dôkazov nebolo zistené, aby neplnenie vyživovacej povinnosti malo pre oprávnené mal. deti trvalo nepriaznivé následky.

	Podľa § 86 ods. 1 písm. a/ Tr. zák., „trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu“.

	Keďže boli splnené podmienky účinnej ľútosti, bolo potrebné rozhodnúť tak, ako je uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Irena Kurucová
prokurátorka